Desember-skoolvakansie kortgeknip | Maroela Media
'n Omsendbrief van die departement van basiese onderwys wat daarop dui dat vanjaar se Desember-vakansie aansienlik korter gaan wees, het 'n herrie onder ouers en onderwysers veroorsaak.
Mathanzima Hubert Mweli, direkteur-generaal van basiese onderwys, het in die omsendbrief gesê alle openbare Suid-Afrikaanse skole sal op 12 Desember 2018 sluit en op 9 Januarie 2019 heropen, terwyl die laaste dag vir onderwysers 14 Desember sal wees en dat hulle weer op 7 Januarie 2019 by skole terug verwag word. Die brief is op 13 April aan die hoofde van al die provinsiale onderwysdepartemente, die departement van toerisme en vervoer, onderwysersunies en beheerliggaamverengings gestuur.
Volgens dié omsendbrief beteken dit dat die 2018-somervakansie 16 dae lank sal wees sonder openbare vakansiedae vir leerders en onderwysers sal 12 werkdae af kry in dié vakansie.
Elijah Mhlanga, woordvoerder van die nasionale departement van basiese onderwys, het bevestig dat die Desember-skoolvakansie wel verkort is. "[Die brief] was om almal aan die situasie te herinner – die skoolkalender is eintlik al 18 maande gelede in die Staatskoerant gepubliseer.
"Ek dink die saak kry nou soveel aandag omdat dié Desember-skoolvakansie soveel nader is," het Mhlanga gesê.
"Hierdie is egter 'n eenmalige gebeurtenis. Ons het besluit om die skoolkalender vir 2018 aan te pas om te verseker dat daar genoeg tyd vir alles is. So wen ons 'n week in 2019 en dit sal onderwysers meer tyd gee om onder meer matriekvraestelle na te sien."
So lyk die 2019-skooljaar:
Eerste kwartaal: Skole open op 9 Januarie en sluit op 15 Maart.
Tweede kwartaal: Skole begin op 2 April en sluit op 14 Junie.
Derde kwartaal: Skole open op 9 Julie en sluit op 20 September.
Vierde kwartaal: Skole open op 1 Oktober en sluit vir dié jaar op 4 Desember.
Haha kyk hoe haal die onderwysers hul latte uit.
Gelukkig vir die ouers wat sê die vakansies is te lank. Ja nee dit moes kom nou kry kinders n ordentelike jaar se leer in
Nie dat die skole werklik sluit op die datums wat deurgegee word vir die Des vakansie nie! Vandat ek skoolgaande kinders het, het ons nog nooit die laaste skooldag op die gegewe datum gehad nie.
Ek is bevrees ons het meer as net 'n ekstra vyf dae nodig om reg te maak wat verkeerd is in die onderwys.
Het die datums van die ander vakansies nou ook geskuif? Nie soos op die internet nie
Die week wat hulle langer skool nodig het in 2019 is seker om voorsiening te maak vir al die betogings en nonsens wat voorlê.